વિકિપીડિયા એ ખૂબ વિશાળ સહીયારો જ્ઞાનકોશ છે, અનેક વિષયો પર અહીં ખૂબ જરૂરી માહિતિ ઉપલબ્ધ છે, પરંતુ જ્યારે ઓફલાઈન વાંચનની સગવડની વાત આવે છે ત્યારે વિકિપીડિયામાં એવી કોઈ સગવડ ઉપલબ્ધ નથી. અને આથી ઓફલાઈન વાંચન માટે કે વિકિપીડિયાના લેખોને સંગ્રહવા માટે સામાન્ય કોપી – પેસ્ટનો સહારો લેવો પડે છે, વળી અહીં ફોર્મેટીંગની માથાકૂટ તો ખરી જ! આ જફાના ઉપાય તરીકે વિકિપીડિયા લાવ્યું છે બુક ક્રિયેટર. વિકિપીડિયાના આ વિશેષ પાના પર જઈને તેના જોઈતા પાના ઉમેરવાથી તે પીડીએફ કે ઓડીએફ સ્વરૂપમાં સંગ્રહવાની, અને આમ એક ઈ-પુસ્તક તરીકે તેને વાપરવાની સરસ સગવડ અહીં મળે છે. અને આ સગવડના પરિણામો પણ ખૂબ સુંદર છે. સરવાળે એક ખૂબ સુંદર અને ઉપયોગી સાધન.